钦定古今图书集成/明伦汇编/官常典/第297卷 > 隋
## 钦定古今图书集成/明伦汇编/官常典/第297卷 > 隋

隋设吏部尚书，统吏部、主爵、司勋、考功四侍郎。
按《隋书百官志》，“高祖既受命，改周之六官，其所制名，
多依前代之法。置尚书省，吏部尚书统吏部侍郎二
人，主爵侍郎一人，司勋侍郎二人，考功侍郎一人。”
吏部尚书为正二品；吏部侍郎、主爵侍郎、司勋侍郎、
考功侍郎为正六品。

### 文帝开皇三年吏部等曹侍郎加为从五品

按《隋书高祖本纪》不载。按《百官志》，“开皇三年，诸曹
侍郎加为从五品。”

开皇六年，置吏部等员外郎，又别置八郎、八尉，以隶
吏部。

按《隋书高祖本纪》，不载。按《百官志》：“开皇六年，尚书
二十四司，各置员外郎一人，以司其曹之籍帐。侍郎
阙，则釐其曹事。吏部又别置朝议、通议、朝请、朝散、给
事、承奉、儒林、文林等八郎，武骑、屯骑、骁骑、游骑、飞骑、
旅骑、云骑、羽骑八尉，其品则正六品以下，从九品以
上，上阶为郎，下阶为尉。散官番直，常出使监检。
开皇十四年置吏部主事令史员。”

按《隋书高祖本纪》，不载。按《百官志》，“十四年诸省各
置主事令史员。”

### 炀帝大业三年更置曹郎改吏部郎为选部郎

按：《隋书炀帝本纪》，不载。按《百官志》，炀帝即位，多所
改革。三年定令尚书省六曹，各侍郎一人，以贰尚书
之职，正四品。诸曹侍郎并改为郎。又改吏部为选部
郎，户部为人部郎，礼部为仪曹郎，兵部为兵曹郎，刑
部为宪部郎，工部为起部郎，以异六侍郎之名。废诸
司员外郎，而每增置一曹郎，各为二员。都司郎各一
人，品同曹郎，掌都事之职。以都事为正八品，分隶《六
尚书》。诸司主事，并去“令史”之名。其令史随曹闲剧而
置。每十令史置一主事，不满十者亦置一。寻又每减
一郎置承务郎一人，同员外之职。